Meld jou vermiste kind onmiddellik aan! MOET NIE 24 uur wag nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Meld jou vermiste kind onmiddellik aan! MOET NIE 24 uur wag nie
Meld jou vermiste kind onmiddellik aan! MOET NIE 24 uur wag nie
In Suid-Afrika raak elke vyf ure 'n kind weg, volgens Missing Children South Africa. Dit kom neer op meer as 1600 kinders elke jaar. Ten minste 23% van hierdie kinders word nooit gevind nie.
Kinderhandel is 'n wêreldwye probleem, wat 'n enorme aantal kinders affekteer. Volgens die Verenigde Nasies se Internasionale Kindernoodfonds (UNICEF) en World Concern, word volgens sommige beramings meer as 1.2 miljoen kinders elke jaar slagoffers van sluikhandel.
World Concern is 'n Christelike wêreldwye hulpverlening- en ontwikkelingsagentskap wat geleentheid en hoop aan mense verskaf wat uiterste armoede in die gesig staar.
Die realiteit kan nie ontken word nie – daar is 'n reële aanvraag vir kinders om verhandel te word vir gedwonge arbeid of vir seksuele eksploitasie.
"Die belangrikste ding in terme van vermiste persone is om die kwessie onmiddellik aan te meld sodat die polisie ondersoek kan begin instel," sê voormalige SAPD-segspersoon kaptein Gerald Mfeka. "Voorheen moes ouers 24 uur wag, nou is die reël gewysig na onmiddellik omdat die eerste 24 uur nadat 'n kind vermis raak die mees kritieke is."
Wat moet jy doen as jou kind vermis raak? Volg die stappe hieronder:
Gaan onmiddellik na 'n SAPD-kantoor. Meld die vermiste kind dadelik aan. Moenie 24 uur wag nie.
Verskaf 'n onlangse foto van die vermiste persoon. Dit sal die polisie en publiek help om hom of haar te identifiseer.
Gee 'n volledige beskrywing van waar die vermiste kind die laaste keer was.
Voltooi en onderteken 'n SAPS 55(A)-vorm wat jy by die polisiekantoor kan bekom.
Verkry die ondersoekbeampte se kontakbesonderhede en hou hom of haar op datum oor enige addisionele inligting wat beskikbaar mag word.
Oorweeg dit om organisasies soos The Pink Ladies Organisation for Missing Children en Missing Children South Africa te kontak.
The Pink Ladies is 'n onafhanklike groep vrywilligers, geaffilieer en geassosieer met The Pink Ladies ('n geregistreerde Artikel 21 NRO). Die organisasie is gestig met die hoofdoel om vermiste en bedreigde kinders en geliefdes met hulle gesinne te herenig. Die groep vra geen betaling vir hulle dienste nie, wat op 'n streng vrywillige basis verskaf word.
Missing Children SA staan die SAPD by om mense op te spoor en om nasionale bewustheid te skep.
As 'n vermiste kind gevind word of self vrywillig terugkeer, stel die ondersoekbeampte onmiddellik in kennis en voltooi 'n SAPS 92-vorm om die Buro van Vermiste Persone in te lig.
Natuurlik is voorkoming beter as genesing. Leer jou kinders om nooit die huis te verlaat sonder jou toestemming nie. Baie jong kinders moet slegs in areas weg van die straat af speel, soos 'n agterplaas of in 'n speelarea onder die toesig van 'n verantwoordelike volwassene. Leer jou kinders om te skree: "Dis nie my mamma/pappa nie!" wanneer hulle deur 'n vreemdeling in 'n inkopiesentrum genader word. Laastens, praat met jou kinders oor ontvoering op 'n eenvoudige, nie-dreigende manier.